A Bizottság által 2016. október 4-én elfogadott, a nyitott, hatékony és független európai uniós igazgatásról szóló európai parlamenti állásfoglalás nyomon követése
1.
Az állásfoglalást az Európai Parlament eljárási szabályzata 128. pontjának (5) bekezdése, 123. pontjának (2) bekezdése és 46. pontjának (6) bekezdése alapján a Jogi Bizottság (a továbbiakban: JURI) terjesztette elő
2.
EP hivatkozási szám: B8-0685/2016 / P8_TA-PROV(2016)0279
3.
Az állásfoglalás elfogadásának időpontja: 2016. június 9.
4.
Tárgy: Európai közigazgatási jog
5.
Az állásfoglalás és az abban felvetett kérdések rövid elemzése/értékelése:
Az Európai Parlament, emlékeztetve arra, hogy 2013. január 15-i állásfoglalásában szorgalmazta – az Európai Unió működéséről szóló szerződés (EUMSZ) 225. cikke értelmében – a nyitott, hatékony és független európai uniós igazgatásról szóló rendelet elfogadását az EUMSZ 298. cikke szerint, amit viszont nem követett bizottsági javaslat, felszólítja a Bizottságot, hogy mérlegelje a Parlament rendeletre irányuló javaslatát és terjesszen elő jogalkotási javaslatot, amelyet belefoglal 2017. évi munkaprogramjába.
Az állásfoglaláshoz csatolták a 2013-ban megalakult JURI bizottsági munkacsoport által készített rendelettervezetet, amely tartalmazza azokat a közigazgatási jogokat és kötelezettségeket, amelyek bevezetését az Európai Parlament kívánatosnak tartaná.
6.
Válasz a kérdésekre és a Bizottság által végrehajtott vagy végrehajtani szándékozott intézkedések áttekintése:
A Bizottság hálás az Európai Parlamentnek azért, hogy felvetette a nyitott, hatékony és független európai uniós közigazgatás fontos kérdését. A Bizottság gondosan elemezte a Parlament eddigi munkáját, és továbbra is együttműködik a Parlamenttel és a többi intézménnyel valamennyi olyan opció és megfelelő érv áttekintése érdekében, amelyek segítségével eldönthetjük, hogy mely pontokon és miként javíthatjuk közigazgatásunk működését.
A Bizottság elkötelezett az iránt, hogy egy nyitott, hatékony és független közigazgatást állítson a polgárok, vállalkozások és érdekelt felek szolgálatába. Ennek céljából a Bizottság, valamint a többi intézmény és szerv helyes hivatali magatartását szilárd horizontális szabályrendszer határozza meg. Ez felöleli többek között a helyes hivatali magatartás európai kódexének rendelkezéseit, továbbá – hogy csak néhányat említsünk – a személyzeti szabályzatról és a költségvetési rendeletről, az adatvédelemről és a dokumentumokhoz való hozzáférésről szóló számos rendelkezést. Fontos, hogy a hatályban lévő szabályozást rendszeresen felülvizsgáljuk, hogy az az időközben esetleg adódó változásokat is figyelembe vegye.
Ezenkívül a Bizottság kiemeli az elektronikus kormányzat szolgáltatásaiban rejlő lehetőségeket az igazgatási terhek csökkentésére és a közigazgatás hatékonyságának fokozására
, valamint hangsúlyozza uniós átláthatósági portáljának jelentőségét, amely közvetlen hozzáférést biztosít a polgárok számára az információkhoz, akik ezáltal tájékozottabbá válnak és könnyebben nyomon követhetik az uniós döntéshozatali folyamatot, illetve részt is vehetnek abban.
A horizontális szabályok és gyakorlatok mellett az uniós igazgatás kultúráját és napi tevékenységét a jó közigazgatás elvei vezérlik. Ezen elvek közé tartozik a törvényesség és az arányosság, az iratbetekintési jog, az indoklási kötelezettség, az egyenlő bánásmód és a megkülönböztetésmentesség, az időtállóság, a meghallgatáshoz való jog és a nyelvhasználattal kapcsolatos jog.
A Bizottság minden egyes állítólagos hivatali visszássággal kapcsolatos ügyet megvizsgál, és megkísérli kiigazítani az esetlegesen elkövetett hibákat. Továbbá konstruktív hozzáállást tanúsít az európai ombudsmannak a tevékenységeire vonatkozóan hozzá intézett megkeresései kapcsán.
Mivel az EU egy sor különböző, többnyire magas szintű szakértelmet igénylő tevékenységet igazgat, az igazgatása ágazatspecifikus szabályokon is alapul. Az ilyen magas szintű szakértelmet igénylő tevékenységekben érintett polgárok és a vállalkozások számára az EU különös igazgatási jogokat biztosít.
A Bizottság ebben a szakaszban nincs meggyőződve arról, hogy egy, a közigazgatási jogot kodifikáló jogalkotási eszköz előnyei meghaladnák annak költségeit. A Parlament javaslatának követése nem csupán új jogszabályokat jelentene. Ezen túlmenően a hatályos uniós jogszabályok jelentős részének felülvizsgálatát is szükségessé tenné. Még ha a kodifikációt kellő körültekintéssel és az arányosság szem előtt tartásával hajtják is végre, könnyen előfordulhat, hogy elhatárolási problémákat idéz elő az általános és különös szabályok között – és egyáltalán nem teszi világosabbá a jogszabályokat és nem könnyíti meg a peres eljárásokat az érintett polgárok és vállalkozások számára.
Ezenfelül megszünteti az egyedi igényekhez való alkalmazkodáshoz szükséges rugalmasságot is. E kihívásokat és nehézségeket a Parlament rendelettervezete is megerősítette. A szöveg nem azonosítja a jelenlegi jogszabály hiányosságait és következetlenségeit, így indokolást sem tartalmaz arra nézve, hogy miért a horizontális jogalkotási megoldások előterjesztése jelentené az arányos választ azokra. Emellett az abban foglalt rendelkezések konkrét hatását sem értékeli.
Miközben a szöveg állítólagosan nem sérti a meglévő szabályokat és az egyedi uniós jogszabályok szerinti jogokat, nem kínál jogi mechanizmust az általános és a különös szabályok elhatárolásának biztosítására. Inkább arra utal, hogy továbbra is eseti alapú elemzést alkalmaznak majd. Végül pedig felmerül az a kérdés, hogy hogyan azonosíthatók az intézmények és szervek azon igazgatási tevékenységei, amelyek az új szabályok alá tartoznának.
Ahelyett, hogy rendkívül összetett és bizonytalan hozzáadott értéket képviselő kodifikációba kezdenénk, a Bizottság úgy véli, kívánatosabb lenne, ha a konkrét problémákat továbbra is ott orvosolnánk, ahol azok felmerülnek, majd a kiváltó okok elemzését követően megtennénk a szükséges intézkedést.
_________
� Lásd a Bizottság 2016–2020-as időszakra szóló európai elektronikus kormányzati cselekvési tervét.

